Wallafawa ranar: 04/06/2020 - 09:04
Masu zanga-zangar neman yi wa marigayi Floyd adalci Mark Felix / AFP
Sakataren Tsaron Amurka Mark Esper ya kalubalanci matakin shugaban kasar Donald Trump na yin amfani da karfin soji kan masu zanga-zangar adawa da nuna wariya biyo bayan kisan da aka yi wa bakar-fatar nan George Floyd.
A yayin jawabin da ya gabatar ga taron manema labarai, Esper ya ce kamar yadda dokar kasar ta tanada, jami’an tsaro na National Guard ne za su ja da masu zanga-zangar sabanin dakarun sojoji da shugaban ke tunanin girkewa.
A cewar Esper, sam bai kamata a zartas da dokar da za ta bai wa soji damar dankwafe masu zanga-zanga ba, domin kuwa doka ta amince a yi amfani da sojojin ne idan lamari ya fi karfin kulawar ilahirin jami’an tsaron da ke bayar da kariya a cikin kasa.
Kwana na 10 kenan da dubun-dubatar masu zanga-zangar a biranen kasar kusan 40 ke gudanar da gangami don nuna bacin ransu tare da neman hakkin George Floyd da wani jami’in dan sandan Amurkan ya halaka har lahira a Minnesota.
Cikin kalamansa Esper ya ce, sam zanga-zangar kasar a yanzu ba ta kai matakin da za a ce ta fi karfin kulawar jami’an tsaro ba, domin kuwa ana gangamin ne cikin lumana, kodayake an samu fusatattun da suka barnatar da dukuyoyin al’umma.